copyright and patent

ลิขสิทธิ์ และสิทธิบัตร

ปัจจุบันผู้คนส่วนใหญ่ยังไม่เห็นถึงความสำคัญของลิขสิทธิ์และสิทธิบัตร ยังมีการพบเห็นการละเมิดลิขสิทธิ์บ่อยครั้ง เช่น การแอบถ่ายหนังในโรงภาพยนตร์มาเผยแพร่ในโลกออนไลน์ การลอกงานเขียนคนอื่นมาสร้างเป็นงานเขียนของตัวเอง เป็นต้น ทั้งนี้ทั้งนั้น ดิฉันรู้สึกสนใจเรื่องลิขสิทธิ์และสิทธิบัตรเป็นอย่างมาก เพราะเราควรสนับสนุนงานที่ถูกสร้างโดยเจ้าของผลงานต้นฉบับนั้นอย่างแท้จริงและถูกกฎหมาย เพื่อให้เกียรติเจ้าของผลงาน รวมทั้งเป็นกำลังใจให้เจ้าของผลงานได้ผลิตผลงานดี ๆ ออกมา

โดยความหมายของลิขสิทธิ์ หมายถึง สิทธิแต่เพียงผู้เดียวที่จะทำการกระทำใด ๆ เกี่ยวกับงานที่ถูกสร้างสรรค์จากการใช้สติปัญญา ความรู้ ความสามารถ และความวิริยะอุตสาหะของตนเองในการสร้างสรรค์ โดยไม่กระทำการลอกเลียนงานของผู้อื่น และงานที่สร้างสรรค์ออกมานั้นต้องเป็นไปตามประเภทที่กฎหมายให้สิทธิ์คุ้มครอง โดยผู้สร้างสรรค์จะได้รับความคุ้มครองทันทีที่สร้างสรรค์ผลงานออกมาโดยที่ไม่ต้องทำการจดทะเบียน หากมีกรณีที่เกิดการลอกเลียนแบบผลงานหรือข้อโต้แย้งที่เกี่ยวกับเจ้าของลิขสิทธิ์ เจ้าของผลงานต้องทำการพิสูจน์ความเป็นเจ้าของการริเริ่มสร้างสรรค์ผลงานนั้นเอง เนื่องจากการแจ้งข้อมูลลิขสิทธิ์ต่อหน่วยงานที่เกี่ยวข้องมิได้เป็นการรับรองสิทธิ์ของเจ้าของลิขสิทธิ์แต่เป็นเพียงการแจ้งต่อหน่วยงานว่าตนเองเป็นเจ้าของเป็นลิขสิทธิ์ในประเภทผลงานที่มีลิขสิทธิ์เท่านั้น และการให้หน่วยงานนั้นออกหนังสือรับรองก็ไม่ได้รับรองว่าผู้แจ้งเป็นเจ้าของลิขสิทธิ์โดยสมบูรณ์ โดยการแจ้งข้อมูลลิขสิทธิ์สามารถแจ้งได้กับทางรัฐบาล ส่วนประเทศไทยนั้นสามารถแจ้งได้ที่กรมทรัพย์สินทางปัญญาและบ่มเพาะวิสาหกิจ

ประเภทงานที่มีลิขสิทธิ์และได้รับความคุ้มครองตามกฎหมาย ได้แก่ งานวรรณกรรม งานนาฏกรรม งานศิลปกรรม งานดนตรีกรรม งานสิ่งบันทึกเสียง งานโสตทัศนวัสดุ งานภาพยนตร์ งานแพร่เสียงแพร่ภาพ และงานในแผนกวรรณคดี แผนกวิทยาศาสตร์ และแผนกศิลปะ ส่วนประเภทที่ไม่ถือว่าเป็นลิขสิทธิ์ ได้แก่ ข่าวสารหรือข้อเท็จจริง รัฐธรรมนูญและกฎหมาย ระเบียบหรือข้อบังคับต่าง ๆ คำสั่ง คำพิพากษา ความคิด ขั้นตอน กรรมวิธี ระบบ วิธีการใช้งาน หลักการและทฤษฎี ล้วนไม่ถือว่าเป็นลิขสิทธิ์ ทั้งนี้ทั้งนั้น หากมีการนำข้อมูลดังกล่าวมาเรียบเรียงจนเป็นลักษณะวรรณกรรม ผลงานนั้นจะถือว่าเป็นลิขสิทธิ์และได้รับความคุ้มครองตามกฎหมาย ซึ่งสิทธิ์ที่จะได้รับนั้น คือ สิทธิ์ในการควบคุมการผลิตซ้ำ การสร้างผลงานลอกเลียนแบบ การแจกจ่าย การแสดงต่อสาธารณะ และการแสดงผลงานที่มีลิขสิทธิ์

ในส่วนความหมายของสิทธิบัตร หมายถึง หนังสือรับรองที่รัฐบาลออกให้เพื่อคุ้มครองการประดิษฐ์ (Invention) หรือการออกแบบผลิตภัณฑ์ (Product design) ที่มีลักษณะตามที่กฎหมายกำหนด เป็นสิทธิพิเศษที่ให้เจ้าของผลงานนั้นสามารถผลิตสินค้า หรือจำหน่ายได้แต่เพียงผู้เดียว โดยเป้าหมายหลักของการมีสิทธิบัตร เพื่อส่งเสริมให้เกิดนวัตกรรมและความก้าวหน้าทางเทคโนโลยีในเชิงพาณิชย์ เพื่อช่วยกระตุ้นให้ผู้ประดิษฐ์หรือคิดค้นสามารถเปิดเผยสิ่งประดิษฐ์ของตนต่อสาธารณะเพื่อแลกกับสิทธิพิเศษบางประการที่คุ้มค่ากับการเปิดเผย จนทำให้สามารถนำไปศึกษา ค้นคว้า วิจัย และพัฒนาต่อไป เพื่อก่อให้เกิดการพัฒนาเทคโนโลยีที่สูงขึ้น และยังเป็นการคุ้มคองผู้ประดิษฐ์ป้องกันมิให้ผู้อื่นแสวงหาผลประโยชน์จากผลงานโดยมิชอบและเป็นรางวัลตอบแทนแก่ผู้ประดิษฐ์ เนื่องจากผลงานที่ได้ทำการคิดค้นหรือประดิษฐ์ขึ้นมานั้นทำให้ชีวิตความเป็นอยู่ของมนุษย์นั้นได้รับความสะดวกสบายมากขึ้น มีคุณภาพที่ดีมากขึ้น และปลอดภัยมากขึ้น อีกทั้งยังเป็นแรงจูงใจให้มีการถ่ายทอดเทคโนโลยีและการลงทุนจากต่างประเทศ ซึ่งเจ้าของผลงานประดิษฐ์จากต่างประเทศมีความมั่นใจที่จะลงทุนและแลกเปลี่ยนแก่ผู้ร่วมทุนในประเทศนั้น ๆ ได้ โดยสิทธิที่จะได้รับนั้น คือ สิทธิในการป้องกันไม่ให้ผู้อื่นทำขาย ใช้ หรือนำเข้าสิ่งประดิษฐ์ที่ได้รับสิทธิบัตร

ซึ่งประเทศไทยได้มีการทำสนธิสัญญาความร่วมมือด้านสิทธิบัตร หรือ PCT โดย PCT ย่อมาจาก Patent Cooperation Treaty เป็นความตกลงระหว่างประเทศสำหรับขอรับความคุ้มครองการประดิษฐ์ในประเทศที่เป็นสมาชิก เพื่ออำนวยความสะดวก และลดภาระของผู้ขอรับสิทธิบัตร แทนที่จะต้องไปยื่นคำขอรับสิทธิบัตรในประเทศต่าง ๆ ผู้ที่สนใจขอรับความคุ้มครองสามารถยื่นคำขอได้ที่สำนักงานสิทธิบัตรภายในประเทศของตน สำนักงานสิทธิบัตรก็จะดำเนินการตามขั้นตอนของระบบ PCT ที่องค์การทรัพย์สินทางปัญญาโลก (WIPO) โดยระบบ PCT นั้นไม่ได้เป็นระบบการรับจดทะเบียนสิทธิบัตรที่จะส่งผลให้ประเทศที่เป็นสมาชิกต้องรับจดทะเบียนตามไปด้วยแต่เป็นอำนาจอธิปไตยของแต่ละประเทศที่ผู้ขอประสงค์จะขอความคุ้มครอง ซึ่งจะมีการตรวจสอบตามขั้นตอนและเงื่อนไขของกฎหมายภายในประเทศนั้น ๆ ก่อนรับจดทะเบียนสิทธิบัตรต่อไป

เมื่อได้ทำการศึกษาเรื่องลิขสิทธิ์ และสิทธิบัตร ทำให้ดิฉันได้เห็นความสำคัญและเข้าใจมากยิ่งขึ้น เพราะตอนเป็นเด็กนั้นดิฉันมิได้ให้ความสำคัญมากนักจึงได้มีการสนับสนุนการละเมิดลิขสิทธิ เช่น การดูภาพยนตร์จากเว็บไซต์ในอินเทอร์เน็ต การซื้อแผ่นหนังจากท้องตลาดมารับชม การซื้อกระเป๋าที่มีการลอกเลียนแบบแบรนด์อื่น ๆ ในราคาถูก เป็นต้น ซี่งเป็นการสนับสนุนสิ่งที่ผิดกฎหมาย และมิได้สนับสนุนเจ้าของผลงานต้นฉบับโดยตรง ที่ดิฉันสนใจศึกษาในเรื่องนี้ เนื่องจากดิฉันมองว่าในอนาคตหากดิฉันได้สร้างผลงานสักชิ้นหนึ่งที่ทุ่มเททั้งแรงกายแรงใจ และความสามารถทั้งหมดที่ดิฉันมีให้กับผลงานชิ้นนั้น แล้วมีการถูกลอกเลียนแบบหรือขโมยไอเดียของผลงานนั้นไป คงรู้สึกใจสลายและไม่กล้าที่จะเผยแพร่ผลงานต่อสาธารณะแน่นอน การได้รู้เพิ่มเติมเกี่ยวกับลิขสิทธิ์ และสิทธิบัตรนั้นทำให้ได้ทราบกระบวนการขั้นตอนในการคุ้มครองผลงานหรือสิ่งประดิษฐ์ที่สร้างขึ้นโดยมิได้มีการลอกเลียนแบบ และทำให้มั่นใจที่จะเผยแพร่ผลงานหรือสิ่งประดิษฐ์ต่าง ๆ ต่อสาธารณะ นอกจากนั้นดิฉันได้นำเรื่องนี้มาประยุกต์ใช้กับชีวิตประจำวันของดิฉันเช่นกัน โดยข้อแรก คือ เลิกสนับสนุนสิ่งที่ผิดลิขสิทธิ์ เช่น การดูซีรีส์จากเว็บไซต์ออนไลน์ การซื้อของลอกเลียนแบบ เป็นต้น โดยจะต้องทำการค้นคว้าข้อมูล และศึกษาเพื่อสนับสนุนต้นฉบับอย่างแท้จริง ข้อสองเมื่อมีการนำความรู้ ทฤษฎี หลักการ และอื่น ๆ ที่มิได้เป็นผู้คิดค้นด้วยตนเองมาใช้ประโยชน์ ต้องมีการให้เครดิตของผู้ที่เป็นเจ้าของงานนั้นอย่างชัดเจน เพื่อเป็นการให้เกียรติและสนับสนุนเจ้าของผลงาน ข้อสามเมื่อกระทำการใด ๆ ที่เป็นการสร้างสรรค์ด้วยตนเอง ควรมีการใส่เครดิตที่ชัดเจน เช่น การวาดรูป การเขียนโค้ดที่คิดค้นได้เอง เป็นต้น เพื่อป้องกันการเกิดการลอกเลียนแบบ และคุ้มครองผลงานของเราเอง จากทั้ง 3 ข้อที่กล่าวมาเป็นสิ่งที่ดิฉันจะทำการปรับปรุง และปฏิบัติตาม เพราะการขโมยทรัพย์สินทางปัญญาเป็นปัญหามาโดยตลอดจนปัจจุบัน เจ้าของผลงานบางท่านต้องเลิกเผยแพร่งาน เพราะกลัวการถูกลอกเลียนแบบ และยิ่งปัจจุบันมีการเผยแพร่งานทางออนไลน์ก็ยิ่งทำให้งานนั้นถูกขโมยได้ง่ายกว่าที่เคย

ลิขสิทธิ์ และสิทธิบัตรที่ดิฉันได้กล่าวมาข้างต้นนั้น เป็นความรู้และหลักการที่ดิฉันได้ทำการศึกษามาในช่วงระยะเวลาหนึ่งสำหรับผู้ที่ริเริ่มจะสร้างผลงานหรือสิ่งประดิษฐ์ โดยลิขสิทธิ์จะถูกรับการคุ้มครองนั้นจะต้องเป็นผลงานที่เป็นต้นฉบับ สร้างสรรค์ และคงที่ในสื่อที่จับต้องได้ ได้รับสิทธิ์คุ้มครอง คือ สิทธิ์ในการควบคุมการผลิตซ้ำการสร้างผลงานลอกเลียนแบบการแจกจ่ายและการแสดงต่อสาธารณะและการแสดงผลงานที่มีลิขสิทธิ์ ส่วนสิทธิบัตรนั้นจะถูกรับการคุ้มครองจะต้องเป็นสิ่งประดิษฐ์ที่ใหม่ มีประโยชน์ต่อสังคมและมนุษย์ และยังไม่มีการเปิดเผย จะได้รับสิทธิ์คุ้มครอง คือ การป้องกันไม่ให้ผู้อื่นทำขาย ใช้ หรือนำเข้าสิ่งประดิษฐ์ที่ได้รับสิทธิบัตร และในมุมมองของการเป็นผู้บริโภค ก็ควรที่จะสนับสนุนเจ้าของต้นฉบับผลงาน หรือสิ่งประดิษฐ์นั้น ๆ หากมีการนำความรู้ ทฤษฎี หรือหลักการไปใช้ควรมีการให้เครดิตอย่างชัดเจน เพื่อให้เกียรติแก่ผู้คิดค้น หากทุกคนปฏิบัติและเห็นความสำคัญดิฉันเชื่อว่า จะมีผลงานที่น่าสนใจ ทันสมัย และเป็นประโยชน์มากมายถูกเผยแพร่ออกมาให้ได้ศึกษา และรับชมโดยที่เจ้าของผลงานไม่ต้องกลัวการถูกลอกเลียนแบบและละเมิดสิทธิของเจ้าของผลงานต้นฉบับอย่างแน่นอน

Comment

จากการอ่านบทความ copyright and patent ที่ได้เขียนเกี่ยวกับลิขสิทธิ์และสิทธิบัตรแล้วนั้น ทำให้ทราบความหมายของหัวข้อ สิ่งที่จะได้รับ และขั้นตอนการทำได้อย่างชัดเจน ตรงตามหัวข้อที่ได้เลือกมา โดยจุดมุ่งหมายที่เขียนไว้ในย่อหน้าแรกเป็นการมุ่งเน้นไปที่การศึกษาค้นคว้าหาข้อมูลเกี่ยวกับเรื่องลิขสิทธิ์และสิทธิบัตรโดยเฉพาะ ซึ่งเนื้อหาย่อหน้าถัด ๆ มานั้นเป็นการสนับสนุนหัวข้อที่ได้กล่าวถึงไปและยังทำให้หัวข้อที่เลือกนั้นเด่นชัดขึ้นมา ไม่มีการออกนอกประเด็นที่กำลังพูดถึงอยู่แต่อย่างใด โดยในย่อหน้ารองสุดท้ายมีสอดแทรกการนำมาปรับใช้และพัฒนาตนเองจากเรื่องที่ได้ศึกษาค้นคว้ามาอีกด้วย ในย่อหน้าสุดท้ายนั้นเป็นการขมวดเนื้อความทั้งหมดที่เขียนไปในย่อหน้าอื่น ๆ ให้ได้ใจความและกระชับมากยิ่งขึ้นซึ่งสอดคล้องกับหัวข้อและจุดมุ่งหมายที่กล่าวไปในย่อหน้าแรกได้อย่างตรงไปตรงมา โดยที่สามารถอ่านแล้วเข้าใจอย่างแจ่มแจ้งไม่ขัดแย้งกันประการใด

นาย ธนวัฒน์ อ้นบุตร 61070507210 (Commentator)